অন্যান্য খাবারও দিতে হবে  শিশুর বয়স যদি ছয় মাসের কম হয়, তাহলে তাকে বারবার বুকের দুধ খেতে দিন, সঙ্গে খাবার স্যালাইন  অবশ্যই দেবেন। শিশুর বয়স ছয় মাসের বেশি হলে বুকের দুধের পাশাপাশি পরিবারের অন্যান্য খাবার দিতে ভুলবেন না। অনেক পরিবারের মুরব্বিরা মনে করেন, শিশুর ডায়রিয়া হলে শিশুকে মাছ, মাংস, ডাল, ডিম, কলা, শাকসবজি খাওয়ানো যাবে না। শুধু চালের গুঁড়া, বার্লি বা জাওভাত খেতে দিয়ে থাকেন। সাধারণত পরিবারের অন্যান্য খাবার যদি না দেওয়া হয় তাহলে ডায়রিয়া তাড়াতাড়ি ভালো হয় না এবং পরে শিশুর অপুষ্টি দেখা দিতে পারে। পরিবারে যেসব খাবার রান্না হবে, যেমন-খিচুড়ি, ডাল-ভাত, মাছ, মাংস, ডিম, পাকা কলা, তাজা ফলের রস-সবকিছুই শিশুকে দেওয়া যাবে। প্রথম  দিকে মনে হতে পারে খাবার হজম হচ্ছে না।  তাই অনেক মা আর খাবার দিতে চান না। মায়েদের বলছি, খাবার দিতে থাকুন, আস্তে আস্তে খাবার হজম হবে এবং ডায়রিয়া ভালো হয়ে যাবে। অন্যান্য খাবারের সঙ্গে কাঁচাকলা সেদ্ধ করে নরম ভাতের সঙ্গে চটকিয়ে দিন বা খিচুড়ির সঙ্গে কাঁচকলা দিন, ডায়রিয়া কমে যাবে।  খাবার রান্না করায় তেল দিতে ভুলবেন না। প্রতিদিনের খাবার প্রতিদিন তৈরি করুন। সারা দিনে কমপক্ষে ছয়বার খাবার দিন (তিন-চার ঘণ্টা পর পর)। অল্প অল্প করে বারবার দিলে শিশুর পক্ষে তা হজম করা সহজ হবে।  - ১৫ দিনের জন্য জিংক সিরাপ বা  ট্যাবলেট দিন।  - খেয়াল করুন শিশুর অবস্থান বেশি খারাপ হয়ে যাচ্ছে কি না। তাহলে শিশুকে তাড়াতাড়ি হাসপাতালে নিয়ে যান।